b"\n_START_ARTICLE_\nBernina Express\n_START_PARAGRAPH_\nEl Bernina Express \xc3\xa9s un tren tur\xc3\xadstic del Ferrocarril R\xc3\xa8tic (RhB) (Viafer Retica en romanx, Rh\xc3\xa4tische Bahn en alemany i Ferrovia Retica, en itali\xc3\xa0). Juntament amb el Glacier Express constitueix una de les atraccions tur\xc3\xadstiques de Su\xc3\xafssa. Els trajectes pels quals circula aquest tren, la l\xc3\xadnia de l'Albula i la l\xc3\xadnia del Bernina, figuren des de 2008 en el cat\xc3\xa0leg del Patrimoni de la Humanitat de la UNESCO._NEWLINE_El Bernina Express comen\xc3\xa7a a l'estaci\xc3\xb3 de Coira, a 585 msnm, en direcci\xc3\xb3 a Thusis i recorre la l\xc3\xadnia de l`'Albula fins a Pontresina, on canvia l'alimentaci\xc3\xb3 de la caten\xc3\xa0ria, passant de 11.000 V 16,7 Hz de corrent altern a 1000 V de corrent continu de la l\xc3\xadnia del Bernina. El tra\xc3\xa7at ascendeix fins a l'estaci\xc3\xb3 d'Ospizio Bernina a 2.253 msnm i descendeix despr\xc3\xa9s en nombroses corbes cap a Alp Gr\xc3\xbcm i Poschiavo. El final de la l\xc3\xadnia \xc3\xa9s l'estaci\xc3\xb3 de Tirano (It\xc3\xa0lia), nom\xc3\xa9s a 429 msnm. L'any 2013, el tren trigava 4 hores i 4 minuts per rec\xc3\xb3rrer els 144 km que separen Coira de Tirano.\n_START_SECTION_\nHist\xc3\xb2ria\n_START_PARAGRAPH_\nDegut a l'\xc3\xa8xit obtingut amb el tren directe de Coira a Tirano, introdu\xc3\xaft el 1969, el Ferrocarril R\xc3\xa8tic va crear el 1973 el Bernina Express. En els primers anys calia canviar de locomotora a l'estaci\xc3\xb3 de Samedan per les diferents tensions de la caten\xc3\xa0ria, parada que tamb\xc3\xa9 s'aprofitava per desacoblar els cotxes amb destinaci\xc3\xb3 a St. Moritz. A Samedan s'enganxava una locomotora de doble font d'energia tipus Ge 4/4, que arrossegava el tren amb tracci\xc3\xb3 di\xc3\xa8sel fins a Pontresina. En ocasi\xc3\xb3 d'una remodelaci\xc3\xb3 de l'estaci\xc3\xb3 de Pontresina, es va habilitar una via per a la commutaci\xc3\xb3 del corrent, per la qual cosa el canvi de locomotora s'efectua en aquesta estaci\xc3\xb3 des de 1982._NEWLINE_Per satisfer l'augment de la demanda, el Ferrocarril R\xc3\xa8tic va introduir el 1985 un segon parell de trens anomenats Bernina Express, als quals va seguir, el 1993, un servei r\xc3\xa0pid entre St. Moritz i Tirano, que el 1995 va ser completat mitjan\xc3\xa7ant un tren directe Landquart - Davos - Tirano, denominat al principi Heidiland-Bernina Express i, de 1999 a 2005, Heidi Express. Finalment, es va posar en servei en 2007 el Trenino rosso de Tirano a St. Moritz i tornada a la tarda, perqu\xc3\xa8 els passatgers procedents d'It\xc3\xa0lia poguessin gaudir de dia de la l\xc3\xadnia del Bernina en un cotxe panor\xc3\xa0mic. Aquests dos trens tamb\xc3\xa9 duen el nom deferr Bernina Express des de 2008."